Platelių mokykla

Platelių mokykla – dieninė, savarankiško mokymosi bendrojo lavinimo įstaiga Plungės raj. Plateliuose, vykdanti pradinio, pagrindinio, vidurinio ir papildomo ugdymo programas. Anksčiau buvusi atskira įstaiga (kodas 191131170, steigėjas Plungės rajono savivaldybė), nuo 2021 m. tai Liepijų mokyklos skyrius. Istorija Pirmasis vaikų švietimo židinys Plateliuose atsirado 1804 m. Tada mokykloje mokėsi 10 mokinių. Iki 1816 m. mokinių skaičius išaugo iki 40. Nuo 1819 m. Plateliuose veikė parapinė mokykla, išlaikoma klebonijos lėšomis. Po 1863 m. sukilimo caro valdžia Plateliuose įsteigė valdišką pradžios mokyklą, vadinamą liaudies mokykla. 1908 m. ima veikti „Saulės“ pradžios mokykla, išlaikoma dvasininkijos. Jos pirmasis mokytojas buvo Kazimieras Sidabras. 1917 m. rudenį įsteigiama valstybinė vienkomplektė Platelių pradžios mokykla. Vedėjas – Jonas Žadeikis. Joje jau mokėsi 83 mokiniai. Vokiečių vyriausybės įsakymu 1917–1918 m. mokykloje buvo mokoma vokiečių kalbos. 1932 m. pastatyta nauja mokykla, kurioje mokėsi 120 mokinių. Tarybų valdžios metais Plateliuose pradėtas įgyvendinti visuotinis vidurinis mokymas. Mokykloje veikė 6 skyriai. Po Antrojo Pasaulinio karo 1945 m. rugsėjo 1 d. Plateliuose atidaroma progimnazija, kuri nuo 1949 m. pertvarkoma į septynmetę mokyklą. Pirmasis progimnazijos mokytojas buvo Boleslovas Balkevičius, mokymo dalies vedėja – Stasė Andriuškaitė. Jau 1953 m. rugsėjo 1 d. ji perorganizuojama į nepilną vidurinę, 1957 m. mokykla išleidžia pirmąją abiturientų laidą. Tuo metu joje dirbo 18 mokytojų. 1963 m. pradedamas statyti pirmasis mokyklos priestatas, o 1964–1965 m. mokykloje jau mokėsi 306 mokiniai. 1978 m. vėlyvą rudenį pradėta dirbti kabinetine sistema naujose erdviose patalpose. 2006 m. rugsėjo 1 d. mokyklai suteiktas gimnazijos statusas. 2021 m. rugsėjo 1 d. tapo Liepijų mokyklos skyriumi. Direktoriai 1948 m. Jurgis Račkauskas; 1954 m. Karolis Jazbutis; 1959 m. Valerija Vilkaitė; 1960 m. Juozas Žilys; 1961 m. Algirdas Stripinis; 1987 m. Regina Rubinienė. Žymūs mokytojai Silva Rupeikienė, pavaduotoja ugdymui. Žymūs mokiniai Juozas Butkevičius (g. 1948 m.), Telšių meras, Tėvynės sąjungos (Lietuvos konservatorių) Telšių skyriaus steigėjas; Algirdas Stončaitis (g. 1962 m.), policijos generalinio komisaro pavaduotojas. Nuorodos Svetainė Archyvuota kopija 2007-07-15 iš Wayback Machine projekto.